
Bármit csinálhat, ami nyitogatja a szemét - Az óvodai tehetséggondozás jó példái

A dolgozatom témája az óvodai tehetséggondozás volt. A kutatásomat a győri Bartók Művészeti Bázisóvodában végeztem. A kutatásom során ellátogattam az óvodában működő összes tehetségműhelybe, ahol figyelemmel kísértem, hogy a gyerekek mivel tevékenykednek a műhely munkák során. A szülőkkel kérdőívet töltettem ki azzal kapcsolatban, hogy mit gondolnak a tehetség fogalmáról, illetve az intézményben folyó tehetséggondozásról, valamint a műhelyek hasznosságáról. Hipotéziseimet a visszakapott kérdőívekkel támasztottam alá. Lehetőségem volt arra, hogy az óvodavezetővel (Szabóné Oláh Márta) beszélgessek és ő ismertesse velem az óvodájában folyó tehetséggondozást. A műhelyek után az óvónők is tájékoztattak arról, hogy hogyan építik fel a műhelyek tevékenységeit. Ez az óvoda is nagyon jó példa arra, hogy az óvodai tehetséggondozás fontos szerepet tölt be a gyerekek életében, hiszen olyan dolgokat próbálhatnak ki, amelyekre egy óvodai csoportban nem biztos, hogy van lehetőségük. A gyerekek a műhelyekben nagy örömmel vesznek részt. A műhelyvezetők támogatják és folyamatosan motiválják a gyerekeket. Nagyon örülök, hogy lehetőségem volt betekinteni ebbe az óvodába és a tehetség műhelyekbe, hiszen sok új dolgot tapasztalhattam meg.



